  Майя Бывальцева Коньывуон пумозь Удмуртия ӝог эмъюрттэт сётонъя 99 выль автомобильёс басьтоз. Журналистъёслы со сярысь ивортӥз элькунысь тазалыкез утёнъя министр Алексей Чуршин. Солэн верамезъя, 2015-тӥ арын 1-тӥ куарусёнлы ӝог эмъюрттэт сётонъя 225 машинаос пӧлысь 188-эз вужмемын вал — соос 5 арлэсь кема ужамын. «Санитар автотранспортэз выльдонъя программа кутэмын вал, ар кутсконысен ми ӝог эмъюрттэт сётонъя 37 машинаез воштӥмы ни. Тросгес «Газельёс», «УАЗъёс», 2 «Мерседесъёс» но 1 «Форд». Вуоно арняе ми эшшо 29 авто сётӥськомы, нош коньывуон пумозь ӝог эмъюрттэт сётонъя 99 авто воштэмын луоз», — вераз Чуршин. Озьы автопаркез ог 40 процентлы выльдыны луоз. 5 арлэсь ӧжыт ужась машинаослэн лыдзы 2016-тӥ ар пумозь 125 мында кылёз. Удмуртиын ӝог эмъюрттэт сётонъя 131 бригада ужа, озьыен 95 процентэз соос вужмымтэ автомобильёсын ужаны быгатозы. Министрлэн верамезъя, вуоно арын элькун сомында ик машинаосты воштыны чакла. Тодэ вайытом, 14 санитар транспорт Удмуртия туэ басьтӥз федерал коньдэт чотын. Тегъёс: Тазалык Авто Ижкар Удмуртия АлексейЧуршин Тазалыкезутёнъяминистерство ӝогэмъюрттэтсётон  